Publication: Magyar Közlöny
Issue: MK-2010-79 (Year: 2010, Number: 79)
Era: contemporary
Section: azok az alap- vagy mesterfokozatot adó szakok, illetve a felsőoktatásról szóló 1993. évi LXXX. törvény szerinti
Paragraph Index: 2727

7. A mesterképzési szak célja, az elsajátítandó kompetenciák: A képzés célja olyan szakemberek képzése, akik a megszerzett interdiszciplináris nemzeti és összehasonlító irodalomtörténeti, művészet- és művelődéstudományi ismereteik birtokában képesek az irodalom és társművészeteinek összehasonlító, több nyelvterületet érintő értelmezésére. Ismerik a különböző művészeti ágak átfogó jellegzetességeit és irodalomhoz való viszonyát, az irodalom- és művészettörténeti folyamatokról kialakítható általános koncepciók elméletét, a nemzeti és egyetemes kultúra értelmező és alkotó rendszereinek működésmódjait. Megfelelő felkészültséggel rendelkeznek tanulmányaik doktori képzés keretében történő folytatásához.

Source: https://magyarkozlony.hu/hivatalos-lapok/41d3c06d59cb214a8ccb63556f0325d9011fdf3d/dokumentumok/f87fe7ede863b11a04d7bfe738f2c8fa2b61635e/letoltes